Okresná prokuratúra Námestovo 
Hviezdoslavovo námestie 213, 029 01 Námestovo 	

Sp. zn. : Pv 25/12/5507	Námestovo, 30.5.2012
EEČ : 2-41-39-2012

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov a iné trestné činy

Rozhodol: 	prokurátor Okresnej prokuratúry Námestovo
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
a.	Peňažná suma určená na všeobecne prospešné účely: 83,00 € 
b.	Konkrétny adresát peňažnej sumy určenej na všeobecne prospešné účely: Fakultná nemocnica s poliklinikou F.D. Roosevelta Banská Bystrica, Nám. L.Svobodu 1,IČO:XXXXX  
c.	Suma odovzdaná štátu na peňažnú pomoc obetiam trestnej činnosti: 83,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom Obv.odd. PZ Zákamenne pod spisovou značkou ORP-XXXXX/ZK-DK-2012.
	že dňa 13. 11. 2011 v čase okolo 19. 40 hod. v pizérii XXXXX v obci XXXXX, fyzicky napadol poškodeného XXXXX, XXXXX, trvale bytom XXXXX č. XXXXX, okres XXXXX a to tak, že ho chytil  rukami za sveter a dva krát ho udrel päsťou do oblasti tváre, potom ho zvalil na zem, kde ho dva krát kopol nohou do oblasti hrudníka a chrbta, čím mu spôsobil pomliaždeninu vonkajšieho nosa s krvácaním z nosových dierok, zlomeninu nosových kostí bez posunu kostených úlomkov, povrchovú menšiu pomliaždeninu kože v oblasti brady, pomliaždeninu hornej aj dolnej pery úst s ich opuchom, pomliaždeninu horného viečka vľavo s krvnou podliatinou, povrchovú menšiu kožnú odreninu v oblasti ľavej kľúčnej kosti a povrchovú menšiu kožnú odreninu v bedrovej oblasti, s dobou liečenia a obmedzenia v obvyklom spôsobe života v trvaní 8 dní, 
Odôvodnenie: 
Poverený príslušník Okresného riaditeľstva PZ, Obvodného oddelenia PZ Zákamenné pod č. ORP-XXXXX/ZK-DK-2012 vykonával vyšetrovanie v trestnej veci obv. XXXXX,  pre prečin výtržníctva podľa § 364 odsek 1 písmeno a/ Trestného zákona a pre prečin ublíženia na zdraví podľa § 156 ods. 1 Trestného zákona  ktorej sa mal dopustiť na tom skutkovom základe, ako je to popísané vo výrokovej časti citovaného uznesenia povereného príslušníka PZ. 

Po skončení skráteného vyšetrovania poverený príslušník predložil spisový materiál na tunajšiu prokuratúru spolu s návrhom na zmier.

Podľa § 220 ods. 1 Trestného poriadku, v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b) nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a
c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

Za prečin ublíženia na zdraví podľa § 156 odsek 1 Trestného zákona možno uložiť trest odňatia slobody na šesť mesiacov až dva roky.

Za prečin výtržníctva podľa § 364 odsek 1 písmeno a/  Trestného zákona možno uložiť trest odňatia slobody  až na tri roky. 

Dna 27. 4. 2012 obvinený XXXXX a poškodený XXXXX, v rámci konania sp. zn. XXXXX pred  probačným a mediačným úradníkom Okresného súdu v Námestove uzavreli dohodu o zmieri, v rámci ktorej obvinený vyhlásil, že spáchal skutok, ktorý sa mu kladie za vinu, svoje konanie oľutoval a osobne sa ospravedlnil poškodenému. Z vyhlásenia poškodeného je zrejmé, že nepožaduje od  obvineného žiadnu náhradu škody, ani ju do budúcna nebude požadovať.

Obvinený XXXXX a poškodený XXXXX, so zmierom výslovne súhlasili a zhodne prehlásili, že zmier uzavreli slobodne, vážne, zrozumiteľne a určito, na znak čoho uzavreli dohodu o zmieri, ktorú vlastnoručne podpísali.

Dňa 28. 5. 2012 zložil obv. XXXXX, na účet Okresnej prokuratúry v Námestove peňažnú sumu vo výške 166,-Eur, z ktorej 83,-Eur je určených na všeobecne prospešné účely pre Fakultnú nemocnicu s poliklinikou F.D.Roosevelta Banská Bystrica, Námestie L.Svobodu 1, oddelenie onkológie, XXXXX a 83,-Eur je určených na peňažnú pomoc obetiam trestnej činnosti,

Obvinený a poškodený s týmto spôsobom vybavenia veci vyslovili súhlas.

Pri hodnotení osoby obvineného, bolo zistené, že tento nebol doposiaľ súdne trestaný a ani priestupkovo riešený. Zo správ o povesti nevyplývajú na obvineného žiadne negatívne  skutočnosti. 

Vyhodnotením všetkých vykonaných dôkazov a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery som dospel k záveru, že takýto spôsob rozhodnutia je dostačujúci.

	Vzhľadom k vyššie uvedeným skutočnostiam rozhodol som tak, ako je uvedené vo výrokovej časti tohto uznesenia. 
Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Peter Michalík
prokurátor